Kabeldiewe laat Hoopstad, Hertzogville sonder krag(Argieffoto: Mazhar Zandsalimi/Unsplash) Inwoners van Hoopstad en Hertzogville in die Vrystaat sit sonder krag nadat kabeldiewe Vrydagaand op ’n kragstasie in die omgewing toegeslaan het. Eskom sê beskermingskabels is omstreeks 21:45 by die Giraffe-kragstasie geknip en gesteel. Kragtoevoer is sedertdien na Tikwana, Oppermansdrift, Kameeldoring, Ferdinand sowel as Hoopstad en Hertzogville onderbreek. Sowat 3 850 van Eskom se kliënte word daardeur geraak. Die kragvoorsiener sê die kragtoevoer behoort teen Saterdagmiddag herstel te wees. “Eskom veroordeel hierdie kriminele dade wat tot groot finansiële verliese vir Eskom en ongerief vir ons kliënte lei.”